ยื่นขอทำพิโกไฟแนนซ์9ราย
เจ้าหนี้นอกระบบกลับใจมาสมัคร คลังย้ำจังหวัดกล่อมมากขึ้น
29 ต.ค. 2565

เจ้าหนี้นอกระบบกลับใจมาสมัคร คลังย้ำจังหวัดกล่อมมากขึ้น
เจ้าหนี้นอกระบบเริ่มยื่นทำพิโกไฟแนนซ์ 9 ราย คลังไฟเขียวแล้ว 4 ราย พร้อมเดินสายหาทางไกล่เกลี่ยประนอมหนี้
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังได้เร่งแก้ไขหนี้นอกระบบ โดยขณะนี้มีเจ้าหนี้นอกระบบได้ยื่นขอประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) เข้ามาแล้ว 9 ราย ในพื้นที่ จ.อุดรธานี ร้อยเอ็ด พิษณุโลก พิจิตร และกำแพงเพชร โดยมี 5 รายได้ผ่านการพิจารณาแล้ว ส่วนอีก 4 รายอยู่ระหว่างตรวจสอบเอกสาร
ทั้งนี้ เชื่อว่าจะมีเจ้าหนี้นอกระบบทยอยเข้ามาขอรับอนุญาตประกอบธุรกิจพิโกไฟแนนซ์มากขึ้นเรื่อยๆ เนื่องจากขณะนี้ร่างพระราชบัญญัติห้ามเรียกเก็บดอกเบี้ยเกินอัตราที่มีการแก้ไขเพิ่มบทลงโทษ ได้ผ่านสภานิติบัญญัติแห่งชาติ (สนช.) วาระ 3 แล้ว รอเพียงประกาศบังคับใช้
นอกจากนี้ เมื่อวันที่ 20 ธ.ค.ที่ผ่านมา ที่ จ.พิษณุโลก นายสมชัย สัจจพงษ์ ปลัดกระทรวงการคลัง ได้ประชุมเชิงปฏิบัติการเพื่อซักซ้อมแนวทางการบริหารงานเพื่อการแก้ไขปัญหาหนี้นอกระบบอย่างบูรณาการและยั่งยืน ร่วมกับคณะอนุกรรมการไกล่เกลี่ยประนอมหนี้นอกระบบประจำจังหวัด และคณะอนุกรรมการฟื้นฟูและพัฒนาศักยภาพการหารายได้ของลูกหนี้นอกระบบประจำจังหวัด จาก 4 จังหวัด คือ พิษณุโลก อุตรดิตถ์ สุโขทัย และพิจิตร
อย่างไรก็ตาม ที่ประชุมได้เน้นให้ดูแลการพัฒนาแหล่งเงินทุนสำหรับประชาชนที่ไม่สามารถเข้าถึงแหล่งเงินทุนปกติ ซึ่งกระทรวงการคลังได้ออกประกาศกำหนดธุรกิจสินเชื่อประเภทใหม่ คือ พิโกไฟแนนซ์ ที่ให้นิติบุคคลที่สนใจยื่นคำขออนุญาตประกอบธุรกิจกับกระทรวงการคลัง ซึ่งจะสามารถให้สินเชื่อกับประชาชนในจังหวัดในวงเงินไม่เกินรายละ 5 หมื่นบาท คิดอัตราดอกเบี้ย รวมค่าปรับ ค่าบริการ และค่าธรรมเนียมใดๆ ไม่เกิน 36% ต่อปี ซึ่งจะเป็นช่องทางให้เจ้าหนี้นอกระบบปรับเปลี่ยนพฤติกรรมเข้ามาเป็นผู้ให้สินเชื่อในระบบอย่างถูกกฎหมาย และช่วยให้ประชาชนสามารถเข้าถึงแหล่งเงินทุนได้มากขึ้นด้วยอัตราดอกเบี้ยที่เป็นธรรม
นอกจากนี้ ยังได้เน้นย้ำกระบวนการไกล่เกลี่ยประนอมหนี้นอกระบบ เพื่อให้ความช่วยเหลือประชาชนในการเจรจาประนอมหนี้กับเจ้าหนี้นอกระบบให้ลดมูลหนี้จากอัตราดอกเบี้ยหรือเงื่อนไขที่เอารัดเอาเปรียบ รวมทั้งการดำเนินการกับเจ้าหนี้นอกระบบที่กระทำความผิดตามกฎหมายอย่างเข้มงวดและจริงจัง รวมทั้งผลักดันให้เจ้าหนี้นอกระบบเหล่านี้เข้าสู่กระบวนการปรับพฤติกรรมให้เป็นผู้ประกอบธุรกิจสินเชื่อพิโกไฟแนนซ์